als_Latn dik_Latn sag_Latn
Vendimi i opozitës/ Mbledhja, PD në një zë: Protesta të përditshme deri në largimin e Ilir MetësPolitikë Saturday, March 14th, 2015
Erneta Shevroja
Partia Demokratike ngre grup pune për organizimin dhe drejtimin e protestave. Protesta në Tiranë dhe në çdo rreth
Partia Demokratike është e vendosur në qëndrimin e saj për largimin e kreut të Kuvendit, Ilir Meta, nga posti i Kryeparlamentarit. Kjo është vendosur mbrëmjen e djeshme në mbledhjen e aktivit të PD-së që zgjati më shumë se një orë. Sipas burimeve të gazetës, protesta nuk do të ketë vetëm të enjteve, por ato do të shpeshtohen deri në largimin e kreut të Kuvendit, Ilir Meta, pas akuzave se ai është porositësi për vrasjen e dy deputetëve të Parlamentit, Tom Doshi dhe Mhill Fufi. Protestat do të zhvillohen çdo ditë në Tiranë dhe në qarqe, ndërsa do të kulmojnë të enjteve para Kuvendit me qytetarë nga të gjitha rrethet për të ngulmuar në largimin e Ilir Metës nga kryesimi i Parlamentit. Për organizimin e protestave është krijuar një grup pune që përbëhet nga zyrtarët më të lartë të partisë. Pas përfundimit të mbledhjes, kreu i demokratëve deklaroi se kërkesa këmbëngulëse për largimin e Metës nga kryesimi i Parlamentit vjen pasi vetëm në këtë mënyrë organet hetuese do të kenë mundësi për hetim të papolitizuar.
Gjithë aktivi pro
Aktivi i PD-së përbëhet nga grupi parlamentar, kryesia, deputetët dhe kryetarët e degëve të kësaj partie, që mbrëmjen e ditës së djeshme kanë dhënë mendimin e tyre lidhur me vazhdimin apo jo të protestave. Sipas po të njëjtave burime, të gjithë kanë shprehur mendimin e tyre lidhur me vazhdimin e protestave dhe të gjithë kanë dalë në një mendim se protestat për kërkimin e dorëheqjes së Metës duhet të vazhdojnë deri në largimin e Kryeparlamentarit. Në ditët në vijim, priten detaje të tjera lidhur me organizimin e protestave më të shpeshuara që do të kulmojnë ditën e enjte, kur mbahet seanca plenare që drejtohet nga kreu i Parlamentit, Meta.
Grup pune
Për këtë është ngritur një grup pune që do të merret me detajimin lidhur me organizimin e protestave të përditshme. Ky grup përbëhet nga zyrtarët më të lartë të PD-së, sekretari i përgjithshëm i Partisë Demokratike, Arben Ristani, dhe dy nënkryetarët, Edi Paloka dhe Edmond Spaho. Ky grup ka përgjegjësinë për organizimin dhe drejtimin e protestave jo vetëm në Tiranë, por edhe në rrethe. Ndërkohë që ashtu si edhe për protestën e madhe të 12 marsit, deputetët e çdo zone do të jenë përgjegjës për mobilizimin e qytetarëve që do të protestojnë. Një formë e dytë nëpërmjet së cilës do të kërkohet largimi i Kryeparlamentarit do të jetë nëpërmjet deklaratave të përditshme nga selia blu.
Basha
Pas mbledhjes, kreu i demokratëve, Lulzim Basha, arsyetoi kërkesën këmbëngulëse për largimin e Metës nga posti i Kryetarit të Kuvendit. Ai tha se vetëm me dorëheqjen e Metës, Prokuroria do të mund të hetojë e pavarur dhe pa presione politike lidhur me akuzat e ngritura për porositjen e vrasjes së dy deputetëve të Parlamentit. “Krimi është kthyer në sistem dhe është vendosur në nivelet më të larta të shtetit. Kërkesa jonë mbetet dorëheqja e Ilir Metës nga posti i Kryetarit të Parlamentit, vetëm dorëheqja e Metës mund të krijojë kushtet për një hetim të drejtë nga Prokuroria. Ne do të mbajmë protesta deri në dorëheqjen e Ilir Metës nga Kryetar Kuvendi. Për ne ai nuk është më Kryetar i Kuvendit. Ftojmë qytetarët që të bashkohemi në protestë sikurse u bashkuam një ditë më parë”, – theksoi Basha. Ashpërsimi i metodave që kërkojnë dorëheqjen e kreut të Kuvendit Ilir Meta, vjen edhe prej praktikave që ka përdorur Kryeparlamentari për të mbyllur shpejt seancat plenare, ku demokratët kanë lajmëruar në vazhdimësi se nuk do të zbatojnë rendin e ditës. Seanca e fundit plenare nisi punimet më shpejtë se orari i caktuar dhe zgjati vetëm 12 minuta, gjë që nuk i dha mundësi deputetëve demokratët që të ishin të gjithë të pranishëm. Kjo, për arsye se kreu i Parlamentit, Ilir Meta, kaloi direkt tek votimi i një projektligji dhe një emërim, pa diskutime.
als_Latn bos_Latn als_Latn als_Latn als_Latn als_Latn ron_Latn als_Latn tsn_Latn als_Latn